美女篇
作者：王琚
朝代：唐

paragraphs: 東鄰美女實名倡，絕代容華無比方。
濃纖得中非短長，紅素天生誰飾妝。
桂樓椒閣木蘭堂，繡戶雕軒文杏梁。
屈曲屏風繞象牀，萎蕤翠帳綴香囊。
玉臺龍鏡洞徹光，金爐沈煙酷烈芳。
遙聞行佩音鏘鏘，含嬌欲笑出洞房。
二八三五閨心切，褰簾捲幔迎春節。
清歌始發詞怨咽，鳴琴一弄心斷絕。
借問哀怨何所爲，盛年情多心自悲。
須臾破顏倏斂態，一悲一喜倂相宜。
何能見此不注心，惜無媒氏爲傳音。
可憐盈盈直千金，誰家君子爲藁砧。